Ezüstérmes a Magyar Pavilon
Kategóriájának második legjobbja volt az Asztanai Világkiállítás magyar pavilonja, vagyis nemcsak a látogatóközönség, hanem a szakmai zsűri is kiválónak értékelte a magyar kiállítást. Az EXPO mintegy 140 kiállítóját egy kilenctagú, független nemzetközi szakmai zsűri kétfordulós szemléje alapján értékelték, Magyarország a Theme Development kategóriában Svájc után nyerte el a második helyet.
Az idén 35 éves Fiatal Iparművészek Stúdiója Egyesület (FISE) ünnepi kiállítást rendez szeptember 13-ai megnyitóval a B32 Galéria és Kultúrtérben. A kiállítás ideje alatt izgalmas válogatást láthat a közönség 121 kortárs alkotó alkalmazott művészetéből. Az alkotók tíz szakosztály – textil, ruha, design, kerámiaművészet, üvegművészet, fotó, grafika, ötvös, belsőépítészet, művészetelmélet – képviseletében állítanak ki.
Idén is ünnepnap lesz a magyar népdal napja: az eseményt a szeptember 15-ei hétvégén rendezik meg Martonvásáron. A kétnapos rendezvény a martonvásári Brunszvik-kastély mellett lesz. A fellépők között lesz a Csík Zenekar, amely szeptember 16-án este a gyerekekből álló, a közmédia Fölszállott a páva című televíziós tehetségkutatóján döntőbe jutott Sarjú Bandával közösen lép színpadra.
Kötetben a mesterek
Mintegy százharminc oldalon másfélszáz színes műtárgyfotóval gazdagon illusztrált kötet jelent meg a népi szecessziós kerámia hódmezővásárhelyi mestereiről. A könyvben három mester – Baán Imre, Csenki (Czvalinga) István és Lázi János – munkásságát tárja a kötetet kiadó Tornyai János Múzeum néprajzkutatója az olvasók elé.
Art deco a kastélyban
A tervek szerint az Iparművészeti Múzeum Nagytétényi Kastélymúzeumába kerül a Magyar Nemzeti Bank (MNB) Értéktár programja keretében 225 ezer euróért megvásárolt, Tornai Gyula festő és iparművész által tervezett hat darabos art deco szalongarnitúra. A könyvszekrényből, íróasztalból, karosszékből, kerek szalonasztalból és két fotelből álló bútoregyüttest kiállításon fogják bemutatni a múzeumban.
A Libri Kiadói Csoport szakmai befektetőként kisebbségi tulajdont szerzett a Kalligram Kiadóban – közölte Büchler András, a Libri Kiadói Csoport kommunikációs vezetője szeptember 8-án. A Libri Kiadói Csoport elsősorban a kereskedelmi és marketing szakterületeken fogja támogatni a Kalligram Kiadót. A Kalligram Kiadó megtartja profilját.
Előadások Budaörsön
Az új évadban egyebek mellett Görgey Gábor Komámasszony, hol a stukker? című komédiáját, az egri Harlekin Bábszínház A dzsungel könyve előadását és Alföldi Róbert rendezésében Lev Tolsztoj A sötétség hatalma című darabját láthatja a közönség a Budaörsi Latinovits Színházban. A gyerekeknek szól a Miklya Luzsányi Mónika és Miklya Zsolt díjnyertes mesekönyvéből készült Cerka Tinka és a szürke Lord című darab a Városi Ifjúsági Klubban.